Na temelju članka 66. Zakona o gospodarenju otpadom (NN 84/2021) i članka 35. Zakona o lokalnoj i područnoj (regionalnoj) samoupravi (NN 33/01, 60/01, 129/05, 109/07, 125/08, 36/09, 150/11, 144/12, 19/13 – pročišćeni tekst, 137/15 i 123/17, 98/19, 144/20), te članka 40. Statuta Grada Delnica (SN GD 2/21) Gradsko vijeće Grada Delnica na sjednici održanoj dana 28. travnja 2022. godine, donosi

**ODLUKU O NAČINU PRUŽANJA JAVNE USLUGE SAKUPLJANJA KOMUNALNOG OTPADA NA PODRUČJU GRADA DELNICA**

(u daljnjem tekstu: Odluka)

**I. UVODNE ODREDBE**

**Članak 1.**

1. Ovom Odlukom utvrđuju se način i uvjeti pružanja javne usluge sakupljanja komunalnog otpada na području Grada Delnica putem spremnika od pojedinog korisnika te prijevoza i predaje tog otpada ovlaštenoj osobi za obradu otpada (u daljnjem tekstu: javna usluga).
2. Javna usluga je usluga od općeg interesa i podrazumijeva usluge prikupljanja miješanog komunalnog otpada, biootpada, reciklabilnog komunalnog otpada, jednom godišnje glomaznog otpada na lokaciji obračunskog mjesta korisnika, preuzimanja otpada u reciklažnom dvorištu te prijevoza i predaje otpada ovlaštenoj osobi – zbrinjavatelju/oporabitelju otpada.
3. Ovom Odlukom propisuju se:
	1. kriterij obračuna količine miješanog komunalnog otpada i obračunska razdoblja;
	2. kategorije korisnika javne usluge;
	3. standardne veličine i druga bitna svojstva spremnika za sakupljanje otpada;
	4. najmanja učestalost odvoza otpada prema područjima;
	5. područja pružanja javne usluge;
	6. način pružanja javne usluge: odredbe o načinu pojedinačnog korištenja javne usluge; odredbe o prihvatljivom dokazu izvršenja javne usluge za pojedinog korisnika usluge; odredbe o načinu korištenja zajedničkog spremnika; odredbe o količini glomaznog otpada koji se preuzima u okviru javne usluge; način određivanja udjela korisnika javne usluge u slučaju kad korisnici usluge kućanstva i pravne osobe ili fizičke osobe – obrtnici koriste zajednički spremnik, a nije postignut sporazum o njihovim udjelima;
	7. odredbe o korištenju javnih površina za prikupljanje otpada i mjestima primopredaje otpada ako su različita od obračunskog mjesta;
	8. obveze davatelja javne usluge;
	9. obveze korisnika javne usluge;
	10. odredbe o informiranju korisnika javne usluge o načinu djelovanja sustava gospodarenja otpadom
	11. odredbe o prikupljanju i pohrani podataka te prihvatljivim dokazima izvršenja javne usluge za pojedinačnog korisnika javne usluge;
	12. odredbe o načinu sklapanja i provedbe Ugovora o javnoj usluzi (u daljnjem tekstu: Ugovor);
	13. odredbe o provedbi Ugovora koje se primjenjuju u slučaju nastupanja posebnih okolnosti uključujući elementarne nepogode, katastrofe i slično;
	14. odredbe o načinu podnošenja prigovora i postupanja po prigovoru građana na neugodu uzrokovanu sustavom sakupljanja komunalnog otpada i prigovora na račun za javnu uslugu;
	15. iznos cijene minimalne javne usluge, s obrazloženjem načina na koji je određen,
	16. odredbe o utvrđivanju kriterija za umanjenje cijene javne usluge;
	17. odredbe o ugovornoj kazni;
	18. opći uvjeti ugovora s korisnicima (u daljnjem tekstu: Ugovor).

**Članak 2.**

Pojmovi koji se koriste u ovoj Odluci o načinu pružanja javne usluge sakupljanja komunalnog otpada na području Grada Delnica (u daljnjem tekstu: Odluka) definirani su Zakonom o gospodarenju otpadom (u daljnjem tekstu: Zakon), i drugim podzakonskim aktima donesenima na temelju Zakona. Svi pojmovi koji se koriste u ovoj Odluci su rodno neutralni.

**Članak 3.**

Na području Grada Delnica javnu uslugu pruža trgovačko društvo Komunalac d.o.o., Supilova ulica 173, 51300 Delnice, OIB 22745185008 (u daljnjem tekstu: davatelj javne usluge).

**Članak** 4**.**

Korisnik javne usluge na području pružanja javne usluge je vlasnik nekretnine odnosno vlasnik posebnog dijela nekretnine i korisnik nekretnine odnosno posebnog dijela nekretnine kad je vlasnik nekretnine odnosno posebnog dijela nekretnine obvezu plaćanja ugovorom prenio na tog korisnika i o tome obavijestio davatelja javne usluge ili stvarni korisnik nekretnine.

**II. KRITERIJ OBRAČUNA KOLIČINE MIJEŠANOG KOMUNALNOG OTPADA I OBRAČUNSKA RAZDOBLJA**

**Članak 5.**

1. Kriterij obračuna količine miješanog komunalnog otpada je volumen spremnika miješanog komunalnog otpada izražen u litrama i broj pražnjenja spremnika u obračunskom razdoblju.
2. Obračunsko razdoblje određuje se u trajanju od mjesec dana, počinje prvoga dana u mjesecu, a završava zadnjega dana u istome mjesecu.

**III. KORISNIK JAVNE USLUGE**

**Članak 6.**

(1) Korisnik javne usluge na području pružanja usluge je vlasnik nekretnine odnosno vlasnik posebnog dijela nekretnine i korisnik nekretnine odnosno posebnog dijela nekretnine kada je vlasnik nekretnine odnosno posebnog dijela nekretnine obvezu plaćanja ugovorom prenio na tog korisnika i o tome obavijestio davatelja usluge ili stvarni korisnik nekretnine.

(2) Korisnici javne usluge razvrstavaju se u kategorije korisnika:

* 1. Kućanstvo,
	2. nije kućanstvo.

(3)Korisnik kućanstvo je korisnik javne usluge koji nekretninu koristi trajno ili povremeno, u svrhu stanovanja (npr. vlasnici stanova, kuća, nekretnina za odmor).

 (4)Korisnik koji nije kućanstvo jest korisnik javne usluge koji nije razvrstan u kategoriju korisnika kućanstvo, a koji nekretninu koristi u svrhu obavljanja djelatnosti, što uključuje i iznajmljivače koji kao fizičke osobe pružaju ugostiteljske usluge u domaćinstvu sukladno zakonu kojim se uređuje ugostiteljska djelatnost.

(5)Ako se na istom obračunskom mjestu korisnik može razvrstati i u kategoriju kućanstvo i u kategoriju korisnika koji nije kućanstvo, korisnik je dužan plaćati cijenu minimalne javne usluge obračunatu za kategoriju korisnika koji nije kućanstvo.

**Članak 7.**

Korisnik usluge je dužan:

1. koristiti javnu uslugu i predati komunalni otpad davatelju usluge na obračunskom ili primopredajnom mjestu korisnika usluge
2. dostaviti davatelju usluge Izjavu o načinu korištenja javne usluge iz članka 13. ove Odluke
3. preuzeti od davatelja usluge standardizirane spremnike za otpad
4. na dan odvoza otpada (najkasnije do 6,00 sati ili prethodnu večer nakon 22,00 sata) postaviti spremnik uz rub javne površine da ne ometa promet
5. postupati s otpadom na obračunskom ili primopredajnom mjestu korisnika usluge na način kojim se ne dovodi u opasnost ljudsko zdravlje i ne dovodi do rasipanja otpada oko spremnika i ne uzrokuje pojava neugode drugoj osobi zbog mirisa otpada
6. odgovarati za postupanje s otpadom i spremnikom na obračunskom mjestu korisnika usluge sukladno Zakonu o održivom gospodarenju otpadom, Uredbi o gospodarenju komunalnim otpadom i ovoj Odluci
7. zajedno s ostalim korisnicima usluge na istom obračunskom ili primopredajnom mjestu odgovarati za obveze nastale zajedničkim korištenjem spremnika sukladno Zakonu o održivom gospodarenju otpadom, Uredbi o gospodarenju komunalnim otpadom i ovoj Odluci
8. predavati biorazgradivi komunalni otpad, reciklabilni komunalni otpad, opasni komunalni otpad i glomazni otpad odvojeno od miješanog komunalnog otpada
9. sav komunalni otpad prikupljati isključivo u odgovarajuće spremnike za otpad, na za to predviđena mjesta, sukladno vrsti otpada i namjeni spremnika, poštujući pritom pravila o odvojenom prikupljanju različite vrste komunalnog otpada te pravila sustava sakupljanja komunalnog otpada iz ove Odluke
10. predavati problematični otpad u reciklažno dvorište
11. predavati krupni (glomazni) otpad u reciklažno dvorište, jednom godišnje (sukladno rasporedu davatelja usluge) na lokaciji obračunskog ili primopredajnog mjesta korisnika usluge
12. plaćati davatelju usluge cijenu javne usluge, u skladu s važećim cjenikom.

 13. korisnik usluge koji nije kućanstvo dužan je predati odvojeno miješani komunalni otpad i otpad koji nije komunalni otpad, a uslugu preuzimanja otpada koji nije komunalni može ugovoriti sa davateljem usluge ili sa drugim ovlaštenim sakupljačem navedenog otpada.

 14. dostaviti podatke o trajnom korištenju nekretnine što podrazumijeva da se nekretnina ne koristi u razdoblju od najmanje 12 mjeseci ili nije pogodna za stanovanje, boravak ili obavljanje djelatnosti, odnosno nije useljiva. Trajno nekorištenje nekretnine utvrđuje se na temelju očitovanja vlasnika nekretnine, a dokazuje se temeljem podataka očitanja mjernih uređaja za potrošnju električne energije ili plina ili pitke vode ili na drugi odgovarajući način uključujući i očevid lokacije. Trajno nekorištenje nekretnine smatra se ako je potrošnja struje manja od 150 kWh godišnje i potrošnja vode do 5m³ godišnje.

**IV. STANDARDNE VELIČINE I DRUGA BITNA SVOJSTVA SPREMNIKA**

 **ZA SAKUPLJANJE KOMUNALNOG OTPADA**

**Članak** 8**.**

1. Standardne veličine spremnika određuju se kako bi se omogućilo njihovo pražnjenje pomoću specijalnih komunalnih vozila sa sustavima za podizanje spremnika, u skladu s uvjetima zaštite na radu i to tako da je spremnik primjeren potrebi pojedinog korisnika usluge.
2. Spremnike za komunalni otpad osigurava davatelj usluge i predaje ih Korisniku usluge na korištenje.
3. Spremnik za komunalni otpad mora imati jedinstvenu oznaku koju je moguće nedvosmisleno povezati s vlasnikom spremnika. Spremnik za miješani komunalni uz prethodno navedenu jedinstvenu oznaku mora biti opremljen i elektroničkim čipom.
4. Spremnici za pojedine vrste komunalnog otpada kod korisnika javne usluge moraju sadržavati natpis s nazivom davatelja javne usluge, te naziv vrste otpada za koju je spremnik namijenjen. Spremnici za određene vrste otpada označavaju se odgovarajućom bojom, bilo da je čitav spremnik obojan u odgovarajuću boju, bilo da je u odgovarajuću boju obojan samo poklopac spremnika, bilo da se na spremniku nalazi naljepnica odgovarajuće boje.
5. Komunalni otpad se odvojeno sakuplja putem sljedećih spremnika:
	1. vrećica,
	2. tipiziranih plastičnih ili metalnih spremnika.
6. Standardne veličine spremnika za sakupljanje miješanog komunalnog otpada, biootpada i ostalih vrsta otpada na obračunskom mjestu korisnika na području Grada Delnica jesu:
7. tipizirani plastični spremnik volumena 120 litara,
8. tipizirani plastični spremnik volumena 240 litara
9. tipizirani plastični spremnik volumena 770 litara
10. tipizirani plastični spremnik volumena 1100 litara
11. vrećice volumena 60 litara sa otisnutom oznakom i nazivom davatelja usluge i vrstom otpada za koju je namijenjena.
12. Za prikupljanje biootpada davatelj usluge osigurava korisnicima usluge iz kategorije kućanstvo:
13. tipizirani plastični spremnik volumena 120 litara,
14. tipizirani plastični spremnik volumena 240 litara
15. tipizirani plastični spremnik volumena 1100 litara
16. vrećice volumena 60 litara sa otisnutom oznakom i nazivom davatelja usluge i vrstom otpada za koju je namijenjena
17. Za prikupljanje reciklabilnog komunalnog otpada davatelj usluge osigurava korisnicima usluge iz kategorije kućanstvo:
18. vrećicu volumena 120 litara sa otisnutom oznakom i nazivom davatelja usluge i vrstom otpada za koju je namijenjena
19. spremnike na zelenim otocima
20. spremnike u reciklažnom dvorištu.
21. Za prikupljanje glomaznog otpada davatelj usluge osigurava korisnicima usluge kategorije kućanstvo:
22. odvoz glomaznog otpada vozilom sa teretnim prostorom
23. spremnike u reciklažnom dvorištu.
24. Za prikupljanje opasnog komunalnog otpada davatelj usluge osigurava korisnicima usluge kategorije kućanstvo:
25. spremnike u reciklažnom dvorištu.

(11) Vrećice navedene u stavku 4. i 5. i 6. i 7. ovog članka koriste korisnici usluge koji nemaju mogućnost smještaja tipiziranih plastičnih spremnika unutar svoje nekretnine, ukoliko je otežan pristup do obračunskog mjesta vozilom davatelja usluge ili zbog drugih opravdanih razloga. Korištenje vrećica kao spremnika koristi se isključivo uz suglasnost Davatelja usluge.

(12) Spremnici za sakupljanje otpada moraju biti nepropusni za tekućine, s poklopcem koji mora u potpunosti i vodonepropusno zatvarati otvor za punjenje/pražnjenje spremnika, sprječavati rasipanje otpada i širenje neugodnih mirisa.

**V. NAJMANJA UČESTALOST ODVOZA OTPADA**

**Članak 9**.

(1) Davatelj javne usluge dužan je omogućiti korisniku javne usluge primopredaju komunalnog otpada na obračunskom mjestu korisnika:

* + miješanog komunalnog otpada najmanje jednom u dva tjedna,
	+ biootpada najmanje jednom tjedno,
	+ ambalažnog otpada (plastična i metalna ambalaža) jednom u mjesecu,
	+ otpadnog papira i kartona najmanje jednom u mjesecu,
	+ ambalažnog stakla najmanje jednom u mjesecu.

(2) Plan s danima primopredaje komunalnog otpada prema vrstama otpada sastavni je dio obavijesti o odvozu komunalnog otpada i donosi se najkasnije u prosincu tekuće godine za iduću godinu, temeljem potreba korisnika usluge uzimajući u obzir ekonomski održivo poslovanje i potrebe korisnika usluge i ne može biti manji od minimalne učestalosti kako je navedeno u stavku 1. ovog članka.

 (3) Korisnik usluge može tražiti veći broj primopredaje od planiranog, a davatelj usluge svaku takvu izvanrednu primopredaju naplaćuje temeljem cjenika za javnu uslugu.

(4) Broj planiranih primopredaja spremnika može biti različit po naseljima Grada Delnica, a ne može biti manji od minimalne učestalosti navedene u stavku 1. ovog članka.

**VI. NAČIN PRUŽANJA I KORIŠTENJA JAVNE USLUGE**

**Članak 10.**

(1) Javna usluga sakupljanja komunalnog otpada pruža se i koristi u okviru sustava sakupljanja komunalnog otpada u skladu sa sljedećim standardima:

 1. Svakom korisniku usluge je osigurana mogućnost odvojene predaje otpada na njegovom obračunskom mjestu ili na primopredajnom mjestu, korištenje spremnika postavljenog na javnoj površini te odvoz krupnog (glomaznog otpada).

 2. Odvojena primopredaja miješanog komunalnog otpada i biorazgradivog komunalnog otpada obavlja se putem spremnika kod korisnika usluge, na način da se otpadni papir i karton prikuplja odvojeno od biootpada.

(2) Spremnik kod korisnika usluge na obračunskom ili primopredajnom mjestu i spremnik postavljen na javnoj površini, smatraju se primarnim spremnikom propisanim posebnim propisom kojim se uređuje gospodarenje otpadom.

(3) Davatelj usluge dužan je u okviru javne usluge jednom u kalendarskoj godini preuzeti glomazni otpad od korisnika usluge kategorije kućanstvo, volumena do 5m³ na obračunskom mjestu korisnika usluge bez naknade.

(4) Davatelj usluge dužan je na zahtjev korisnika usluge koji je kućanstvo osigurati preuzimanje glomaznog otpada na obračunskom mjestu i na zahtjev korisnika usluge više od jednom godišnje, pri čemu je korisnik usluge dužan platiti cijenu prijevoza i obrade tog otpada.

(5) Davatelj usluge dužan je preuzeti glomazni otpad od korisnika usluge na obračunskom mjestu korisnika usluge koji je kućanstvo u što kraćem roku, a koji ugovorom zajednički određuju korisnik usluge i davatelj usluge.

(6) Preuzimanje glomaznog otpada od korisnika usluge koji nije kućanstvo naplaćuje se prema cjeniku davatelja usluge.

**VII. OBVEZE DAVATELJA USLUGE**

**Članak 11.**

(1) Davatelj usluge dužan je:

1. skupljati i odvoziti komunalni otpad na području Grada Delnica
2. osigurati korisniku usluge spremnike za primopredaju komunalnog otpada biorazgradivog komunalnog otpada i reciklabilnog komunalnog otpada
3. označiti spremnik oznakom sukladno stavku 2. ovog članka te održavati isti
4. dostaviti korisniku usluge Obavijest o prikupljanju miješanog komunalnog otpada, biorazgradivog komunalnog otpada i reciklabilnog komunalnog otpada
5. preuzeti sadržaj spremnika od korisnika usluge
6. voditi evidenciju o preuzetoj količini otpada
7. osigurati i odgovarati za redovitost i kvalitetu usluge
8. osigurati provjeru da otpad sadržan u spremniku prilikom primopredaje odgovara vrsti otpada čija se primopredaja obavlja
9. izraditi cjenik javne usluge, objaviti ga na mrežnoj stranici i za njega prije primjene odnosno izmjene ishoditi suglasnost nadležnog tijela,
10. predati miješani komunalni otpad u Županijski Centar za gospodarenje otpadom
11. obračunati cijenu javne usluge na način propisan Zakonom, ovom Odlukom cjenikom
12. na računu za javnu uslugu navesti sve elemente temeljem kojih je izvršio obračun cijene javne usluge, uključivo i porez na dodanu vrijednost određen sukladno posebnom propisu kojim se uređuje porez na dodanu vrijednost.
13. uslugu obavljati redovito, u skladu s rasporedom i primjenjivim standardima propisanim za obavljanje djelatnosti
14. gospodariti s odvojeno prikupljenim komunalnim otpadom.
15. Predati sakupljeni reciklabilni komunalni otpad osobi koju odredi Fond za zaštitu okoliša i energetsku učinkovitost

(2) Spremnik za primopredaju komunalnog otpada kod korisnika usluge mora sadržavati natpis s nazivom davatelja usluge, oznaku koja je u Evidenciji o preuzetom komunalnom otpadu pridružena korisniku usluge i obračunskom mjestu i naziv vrste otpada za koju je spremnik namijenjen

(3)Davatelj usluge je dužan osigurati uvjete kojima se ostvaruje pojedinačno korištenje usluge uključivo i kad više korisnika koristi zajednički spremnik.

(4)Davatelj usluge i Grad Delnice, na svojim mrežnim stranicama, dužni su objaviti i ažurno održavati informacije o:

1. lokaciji reciklažnog dvorišta

2. lokacijama spremnika za odvojeno sakupljanje komunalnog otpada postavljenih na javnoj površini.

(5) O svom radu davatelj usluge dužan je Gradskom vijeću Grada Delnica podnijeti Izvješće o radu do 31. ožujka tekuće godine za prethodnu kalendarsku godinu i dostaviti ga Ministarstvu gospodarstva i održivog razvoja (u daljnjem tekstu: Ministarstvo) te o tome izvijestiti Grad Delnice.

(6)Davatelj usluge dužan je na svojoj mrežnoj stranici imati poveznice na mrežne stranice »Narodnih novina« na kojima je objavljen Zakon, digitalnu presliku ove Odluke, digitalnu presliku cjenika sa svim pripadajućim dodacima i prilozima.

(7)Izvješće iz stavka 5. ovoga članka sadrži opće podatke o području pružanja javne usluge, obračunskim mjestima, korisnicima usluge i odvojenom sakupljanju otpada, podatke o redovitosti sustava, podatke o kvaliteti pružanja javne usluge i ekonomskoj učinkovitosti sustava sakupljanja komunalnog otpada.

**VIII. NUŽNI PODACI TE DOKAZ IZVRŠENJA JAVNE USLUGE ZA**

 **POJEDINAČNOG KORISNIKA JAVNE USLUGE**

**Članak 12.**

1. Korisnik javne usluge dužan je dostaviti davatelju javne usluge Izjavu o načinu korištenja javne usluge. Izjava o načinu korištenja javne usluge je obrazac kojim se korisnik javne usluge i davatelj javne usluge usuglašavaju o bitnim sastojcima Ugovora.
2. Izjava se daje na obrascu koji korisniku javne usluge dostavlja davatelj javne usluge, a koji sadrži sljedeće podatke:
	1. adresu / lokaciju obračunskog mjesta,
	2. podatke o korisniku javne usluge (ime i prezime ili naziv pravne osobe ili fizičke osobe

– obrtnika, OIB te adresu prebivališta / sjedišta),

* 1. kategoriju korisnika javne usluge,
	2. udio u korištenju spremnika za miješani komunalni otpad,
	3. vrstu, zapreminu i broj spremnika koje će koristiti, sukladno članku 7. ove Odluke ili očitovanje o sklapanju posebnog ugovora o korištenju javne usluge za kategoriju korisnika koji nije kućanstvo,
	4. broj planiranih primopredaja miješanog komunalnog otpada u obračunskom razdoblju,
	5. očitovanje o trajnom nekorištenju nekretnine,
	6. obavijest davatelja javne usluge o uvjetima pod kojima se Ugovor smatra sklopljenim,
	7. izjavu korisnika javne usluge kojom potvrđuje da je upoznat s Ugovorom,
	8. izjavu korisnika javne usluge kojom daje suglasnost za elektroničku komunikaciju s davateljem javne usluge i elektroničku adresu i/ili broj mobilnog telefona putem kojeg se korisniku mogu dostavljati obavijesti i računi za uslugu,
	9. izjavu davatelja javne usluge o tajnosti osobnih podataka,
	10. uvjete raskida Ugovora,
	11. izvadak iz Cjenika javne usluge,
	12. druge podatke potrebne za sklapanje Ugovora.
1. Podaci iz stavka 2. ovoga članka svrstani su u obrascu Izjave u dva stupca, od kojih je prvi prijedlog davatelja javne usluge, a drugi očitovanje korisnika javne usluge.
2. Korisnik javne usluge je dužan vratiti davatelju usluge dva potpisana primjerka Izjave u roku od 15 dana od dana zaprimanja.
3. Davatelj javne usluge dužan je po zaprimanju Izjave korisniku usluge vratiti jedan ovjereni primjerak Izjave u roku od 15 dana od dana zaprimanja.
4. Davatelj javne usluge dužan je primijeniti podatak iz Izjave koji je naveo korisnik javne usluge (stupac: očitovanje korisnika javne usluge) kad je taj podatak u skladu sa Zakonom i ovom Odlukom.
5. Iznimno od odredbe stavka 6. ovoga članka davatelj javne usluge primjenjuje podatak iz Izjave koji je naveo davatelj javne usluge (stupac: prijedlog davatelja javne usluge) u sljedećim slučajevima:
	1. kad se korisnik javne usluge ne očituje u Izjavi o podacima iz stavka 2. ovoga članka odnosno ne dostavi davatelju javne usluge Izjavu u roku iz stavka 4. ovoga članka,
	2. kad više korisnika javne usluge koristi zajednički spremnik, a među korisnicima javne usluge nije postignut dogovor o udjelima korištenja zajedničkog spremnika na način da zbroj svih udjela čini jedan,
	3. kad podatak koji je naveo korisnik javne usluge nije u skladu sa Zakonom i ovom Odlukom,
	4. kad davatelj javne usluge može nedvojbeno utvrditi da podatak koji je naveo korisnik javne usluge ne odgovara stvarnom stanju kod korisnika javne usluge.
6. Davatelj javne usluge može omogućiti davanje Izjave elektroničkim putem kad je takav način prihvatljiv korisniku javne usluge.
7. Korisnik javne usluge dužan je obavijestiti davatelja javne usluge o svakoj promjeni podataka, u roku od 15 dana od dana kada je nastupila promjena podataka sadržanih u Izjavi.
8. Osobni podatci korisnika javne usluge dostavljeni davatelju javne usluge putem Izjave tajni su i smiju se koristiti isključivo u svrhu provedbe ugovornih obveza iz Ugovora o korištenju javne usluge. Davatelj javne usluge dužan je ove podatke čuvati u elektroničkoj bazi podataka s ograničenim pristupom, a obrasce Izjave dužan je pohraniti u arhivu uz odgovarajuću razinu zaštite tajnosti osobnih podataka.

**Članak 13.**

1. Prihvatljivi dokaz izvršenja javne usluge za pojedinog korisnika javne usluge predstavlja evidencija davatelja javne usluge o izvršenoj javnoj usluzi, pri čemu davatelj javne usluge ne odgovara za neovlašteno korištenje spremnika od strane trećih osoba, već je svaki korisnik javne usluge dužan osigurati da njemu dodijeljene spremnike ne koriste neovlašteno treće osobe.
2. Davatelj javne usluge dužan je, na zahtjev korisnika javne usluge, omogućiti korisniku javne usluge uvid u njegove podatke u evidenciji, u elektroničkom obliku, putem e-pošte ili mrežnog servisa.
3. Evidencija sadrži podatke najmanje o:
	1. kategoriji korisnika javne usluge;
	2. korisniku javne usluge – ime i prezime ili naziv pravne osobe odnosno fizičke osobe – obrtnika, OIB i adresa sjedišta; adresa obračunskog mjesta; popis predviđenih primopredaja miješanog komunalnog otpada po obračunskim razdobljima; popis izjavljenih prigovora korisnika javne usluge;
	3. korištenju javne usluge za obračunsko mjesto: podatak o korištenju nekretnine na obračunskom mjestu (koristi se ili se trajno ne koristi); datum zaprimanja / zadnje izmjene Izjave i kopija Izjave u elektroničkom obliku; vrsta i količina spremnika s pripadajućim oznakama; udio korisnika javne usluge u korištenju spremnika; datum i broj primopredaja miješanog komunalnog otpada i dokaz o izvršenoj usluzi u obračunskom razdoblju;
	4. korištenju reciklažnog dvorišta ; datum predaje, vrsta i količina otpada predanog u reciklažnom dvorištu;
	5. korištenju usluge preuzimanja glomaznog komunalnog otpada po pozivu – datum preuzimanja glomaznog komunalnog otpada, vrsta i količina.

**IX. UGOVOR O KORIŠTENJU JAVNE USLUGE**

**Članak 14.**

1. Ugovor o korištenju javne usluge smatra se sklopljenim:
	1. kad korisnik javne usluge dostavi davatelju javne usluge Izjavu ili
	2. prilikom prvog evidentiranog korištenja javne usluge ili zaprimanja na korištenje spremnika za primopredaju miješanog komunalnog otpada, u slučaju kad korisnik javne usluge ne dostavi davatelju javne usluge Izjavu.
2. Bitne sastojke Ugovora čine Opći uvjeti Ugovora, ova Odluka, Izjava i Cjenik javne usluge.
3. Davatelj javne usluge dužan je omogućiti korisniku javne usluge uvid u akte iz stavka 2. ovoga članka prije sklapanja Ugovora te prije svake izmjene i/ili dopune Ugovora te kasnije, na zahtjev korisnika javne usluge.
4. Grad i davatelj javne usluge dužni su, putem sredstava javnog informiranja, mrežne stranice, dostavom pisane obavijesti i/ili na drugi za korisnika javne usluge prihvatljiv način, osigurati da korisnik javne usluge, prije sklapanja Ugovora i/ili izmjene odnosno dopune Ugovora, bude upoznat s propisanim odredbama koje uređuju sustav sakupljanja komunalnog otpada, Ugovorom i pravnim posljedicama.
5. Davatelj javne usluge je dužan na svojoj mrežnoj stranici objaviti u čitljivom obliku i održavati poveznice na mrežne stranice Narodnih novina na kojima su objavljeni Zakon te drugi podzakonski akti, digitalna preslika Odluke, digitalna preslika Cjenika i obavijest o načinu podnošenja prigovora sukladno pozitivnim propisima Republike Hrvatske.

**X. PROVEDBA UGOVORA U SLUČAJU NASTUPANJA POSEBNIH OKOLNOSTI**

**Članak 15.**

1. U slučaju nastupanja posebnih okolnosti – elementarne nepogode, rata ili druge više sile (požar, potres, poplava, odroni, led, snijeg i sl.) koja bi spriječila davatelja javne usluge u izvršenju javne usluge u okvirima opisanim ovom Odlukom u trajanju duljem od obračunskog razdoblja, ugovorne obveze se ne primjenjuju za vrijeme trajanja posebnih okolnosti.
2. U slučaju nastupa okolnosti iz stavka 1., davatelj usluge će bez odgode obavijestiti korisnike usluge putem mrežnih stranica te sredstava javnog informiranja o njihovom nastupanju.
3. U slučaju trajanja posebnih okolnosti kraćem od obračunskog razdoblja, ugovorne obveze ostaju na snazi, a davatelj javne usluge dužan je, čim okolnosti dozvole, izvršiti javnu uslugu u cijelosti, uključujući i odvoz onih količina otpada koje je propustio odvesti za vrijeme trajanja posebnih okolnosti. Odredbe Ugovora koje se odnose na ugovornu kaznu u takvom slučaju se ne primjenjuju, dok se ne normalizira stanje u sustavu.

**XI. PODNOŠENJE PRIGOVORA U VEZI NEUGODE UZROKOVANE SUSTAVOM**

**SAKUPLJANJA KOMUNALNOG OTPADA I PODNOŠENJE PRIGOVORA/REKLAMACIJE**

**Članak 16.**

1. Prigovor – reklamaciju u vezi korištenja i naplate javne usluge korisnik javne usluge može predati davatelju javne usluge pisanim putem, osobno ili poštom na urudžbeni zapisnik ili elektroničkom poštom na objavljenu službenu adresu elektroničke pošte davatelja javne usluge. Davatelj javne usluge dužan je korisniku javne usluge odgovoriti na prigovor – reklamaciju u roku od najviše 15 dana od datuma podnošenja iste, pisanim putem odnosno elektroničkom poštom, ovisno o zahtjevu korisnika javne usluge. Ako korisnik javne usluge nije zadovoljan odgovorom, može na iste opisane načine podnijeti prigovor – reklamaciju Savjetu za zaštitu potrošača.
2. Davatelj usluge je dužan čuvati evidenciju zaprimljenih prigovora godinu dana od dana primitka pisanog prigovora.
3. Rok za reklamaciju na ispostavljeni račun je 15 (petnaest) dana od dana primitka računa.
4. Davatelj usluge je dužan u poslovnim prostorijama vidljivo istaknuti obavijest o načinu podnošenja pisanog prigovora korisnika usluge.
5. Davatelj usluge je dužan na ispostavljenom računu vidljivo istaknuti obavijest o načinu podnošenja prigovora.
6. Ukoliko korisnik usluge ne uspije riješiti svoj problem s davateljem usluge putem[pisanog prigovora](https://www.szp.hr/UserDocsImages/dokumenti/x1473368706131028_1.doc) i reklamacije, tada prijavu podnosi nadležnom inspekcijskom tijelu ili putem Centralnog informacijskog sustava zaštite potrošača.

**XII. RASKID UGOVORA**

**Članak 17.**

(1)Korisnik usluge može raskinuti Ugovor u slijedećom slučajevima:

- uz pisanu Izjavu da navedenu nekretninu neće trajno koristiti, a nakon isteka roka od 12 mjeseci od dana raskida Ugovora, dužan je davatelju usluge dostaviti dokaz o nekorištenju nekretnine za navedeni period. Navedeni dokaz dužan je dostavljati svakih 12 mjeseci za prethodni period.

- kada Korisnik usluge prestaje biti vlasnik nekretnine, odnosno vlasnik posebnog dijela nekretnine i korisnik nekretnine, odnosno posebnog dijela nekretnine koji je imao obvezu korištenja javne usluge,

- kada prenese obvezu plaćanja cijene javne usluge na treću osobu i o tome obavijesti davatelja usluge.

(2)U slučaju kada Korisnik usluge nije u mogućnosti dostaviti dokaz o nekorištenju nekretnine, dužan je plaćati javnu uslugu a za svo vrijeme u kojem nije plaćao istu, i za navedeni period obračunati će mu se cijena obvezne minimalne javne usluge.

**XIII. CIJENA JAVNE USLUGE**

**Članak 18.**

1. Strukturu cijene javne usluge čini: cijena obvezne minimalne javne usluge **(MJU)** i cijena javne usluge za količinu predanog miješanog komunalnog otpada **(C)**, a određuje se prema izrazu:

**CJU = MJU + C**

Korisnik javne usluge dužan je platiti davatelju usluge iznos cijene za obračunsko mjesto i obračunsko razdoblje, osim ako je riječ o obračunskom mjestu na kojem se nekretnina trajno ne koristi u smislu članka 6. točke 14.. ove Odluke.

1. Cijena obvezne minimalne javne usluge pokriva troškove javne usluge koju je potrebno osigurati kako bi sustav sakupljanja komunalnog otpada mogao ispuniti svoju svrhu poštujući pritom obvezu o osiguranju primjene načela »onečišćivač plaća«, načela ekonomski održivog poslovanja te sigurnosti, redovitosti i kvalitete pružanja javne usluge sukladno Zakonu, ovoj Odluci i drugim propisima.
2. Za korisnike kućanstva se utvrđuje 12 obračunskih razdoblja u jednoj kalendarskoj godini odnosno obračunsko razdoblje na razini jednog mjeseca.
3. Za korisnike ne kućanstva utvrđuje se 12 obračunskih razdoblja u jednoj kalendarskoj godini, odnosno obračunsko razdoblje na razini jednog mjeseca.

**Članak 19.**

1. Cijena obvezne minimalne javne usluge za korisnika kategorije kućanstvo jedinstvena je na čitavom području primjene ove Odluke i iznosi:

**42,00 HRK mjesečno, bez PDV-a.**

1. Cijena obvezne minimalne javne usluge za korisnika koji nije kućanstvo jedinstvena je na čitavom području primjene ove Odluke i iznosi:

**300,00 HRK mjesečno, bez PDV-a.**

1. Cijena javne usluge za predanu količinu miješanog komunalnog otpada naplaćuje se razmjerno količini predanog otpada, sukladno kriteriju iz članka 5. ove Odluke, odnosno podatcima iz evidencije o predanom otpadu.
2. Cijena javne usluge za predanu količinu miješanog komunalnog otpada određuje se prema izrazu:

**C = JCV x BP x U**

gdje je:

**C** – cijena javne usluge za količinu predanog miješanog komunalnog otpada izražena u kunama;

**JCV** – jedinična cijena za pražnjenje određenog volumena spremnika miješanog komunalnog otpada, izražena u kunama sukladno Cjeniku;

**BP** – broj pražnjenja spremnika miješanog komunalnog otpada u obračunskom razdoblju sukladno podacima u evidenciji o pražnjenju spremnika;

**U** – udio korisnika javne usluge u korištenju spremnika.

1. Kad jedan korisnik javne usluge samostalno koristi spremnik, udio korisnika javne usluge u korištenju spremnika iznosi 1. Kad više korisnika javne usluge zajednički koriste spremnik, zbroj udjela svih korisnika, određenih međusobnim sporazumom ili prijedlogom davatelja javne usluge, mora iznositi 1.
2. Ako se na istom obračunskom mjestu isti korisnik može razvrstati i u kategoriju kućanstvo i u kategoriju korisnika koji nije kućanstvo, korisnik je dužan plaćati cijenu obvezne minimalne javne usluge obračunanu za kategoriju korisnika koji nije kućanstvo.

**Članak 20.**

 (1) Cjenik javne usluge (u daljnjem tekstu: Cjenik) je opći akt koji, na temelju ove Odluke, donosi davatelj usluge.

(2) Cjenikom se određuje, zasebno za korisnika razvrstanog u kategoriju kućanstvo i zasebno za korisnika razvrstanog u kategoriju korisnika koji nije kućanstvo jedinična cijena preuzimanja volumena spremnika miješanoga komunalnoga otpada.

(3) Davatelj usluge dužan je provesti prethodno javno savjetovanje od najmanje 30 dana o prijedlogu cjenika s obrazloženjem cijene i izmjene cijene te s obrazloženjem načina na koji je određena cijena obvezne minimalne javne usluge.

(4) Davatelj usluge dužan je prije primjene cjenika odnosno primjene izmjene cjenika zatražiti suglasnost Gradonačelnika Grada Delnica.

(5)Gradonačelnik Grada Delnica je dužan, prije nego je dana suglasnost na prijedlog cjenika odnosno prijedlog izmjene cjenika, provjeriti je li prijedlog cjenika u skladu sa Zakonom te da predložene cijene potiču korisnika usluge da odvojeno predaje biootpad, reciklabilni komunalni otpad, glomazni otpad i opasni komunalni otpad od miješanog komunalnog otpada te da, kad je to primjenjivo kompostira biootpad, te se o provjerenom očitovati.

(5)Davatelj usluge dužan je očitovanje iz stavka 5. ovog članka i suglasnost iz stavka 4. ovog članka objaviti u Službenim novinama Grada Delnica i na svojim mrežnim stranicama te obavijestiti korisnika usluge o cjeniku i izmjeni cjenika 15 dana prije dana primjene cjenika i u istom roku cjenik dostaviti Ministarstvu.

**XIV. KRITERIJ ZA UMANJENJE CIJENE JAVNE USLUGE**

 **Članak 21.**

1. Utvrđuju se kriteriji za umanjenje cijene javne usluge koji potiču Korisnika javne usluge da odvojeno predaje biootpad, reciklabilni komunalni otpad, glomazni otpad i opasni komunalni otpad od miješanog komunalnog otpada te da, kad je to primjenjivo, kompostira biootpad.
2. Uvjet za ostvarenje prava na umanjenje cijene javne usluge je odvajanje reciklabilnog, biootpada, glomaznog, proizvodnog otpada te opasnog komunalnog otpada od miješanog komunalnog otpada. Korisnik javne usluge za kojeg je Davatelj javne usluge ustanovio da se ne pridržava opće obveze odvajanja otpada propisane zakonom, odnosno da u kalendarskoj godini više od tri puta nije poštivao obvezu odvojene predaje biootpada, reciklabilnog, glomaznog i opasnog komunalnog otpada od miješanog komunalnog otpada, gubi pravo na umanjenje cijene javne usluge.
3. Kriteriji za umanjenje cijene javne usluge utvrđuju se sukladno odmjerenoj sposobnosti Korisnika da proizvede miješani komunalni otpad i opterećenju sustava sakupljanja komunalnog otpada.
4. Davatelj usluge donosi kriterije za umanjenje cijene javne usluge u cilju smanjenja nastajanja miješanog komunalnog otpada biootpada i u cilju poticanja korisnika na korištenje reciklažnog dvorišta na način da popust na cijenu javne usluge odobrava korisnicima kategorije kućanstvo u obračunskom razdoblju kada je:
* Koristio reciklažno dvorište
* Sudjelovao u edukaciji o postupanju s komunalnim otpadom.
1. Kriteriji za umanjenje cijene javne usluge kod Korisnika javne usluge iz kategorije koja nije kućanstvo utvrđuju se kako slijedi:
	1. za obrtničko-uslužne radnje (kao što su servisi, suvenirnice, frizerski i kozmetički saloni, , fotokopirnice, zlatari-filigrani i sl.), uredske prostore (državne i lokalne uprave, banke, osiguranja, sudovi, odvjetnički uredi, agencije, pošte i udruge), objekte za predškolski i školski odgoj i obrazovanje (vrtići, škole), objekte kulture i sakralni objekti, zdravstvene ustanove odobrava se popust u iznosu od 15% na cijenu obvezne minimalne javne usluge u obračunskom razdoblju te ona iznosi \_\_\_\_\_\_\_\_ kn mjesečno.
	2. za Korisnike koji nisu kućanstvo - iznajmljivači koji kao fizičke osobe pružaju ugostiteljske usluge u domaćinstvu sukladno zakonu kojim se uređuje ugostiteljska djelatnosti, odobrava se popust u iznosu od 30% na cijenu obvezne minimalne javne usluge u obračunskom razdoblju te ona iznosi \_\_\_\_\_ kn mjesečno.

**Članak 22.**

Posebna naknada za izgradnju građevina i nabavu opreme za gospodarenje otpadom na području Grada Delnica može biti utvrđena Odlukom Gradskog vijeća, a naplaćuje se korisniku javne usluge putem mjesečnog računa davatelja javne usluge.

**XV. ODREDBE O UGOVORNOJ KAZNI**

**Članak 23.**

1. Ugovornu kaznu određenu ovom Odlukom korisnik javne usluge dužan je platiti davatelju javne usluge u slučaju kad je postupio protivno Ugovoru. U nastavku se određuju situacije u kojima se smatra da je korisnik javne usluge postupio protivno Ugovoru i iznos ugovorne kazne u pojedinom slučaju:
	1. kad u Izjavi o korištenju javne usluge ili zahtjevu za izmjenu Izjave unese lažne podatke;
	2. kad ne predaje otpad davatelju javne usluge (ne zaduži spremnik za miješani komunalni otpad i/ili izjavljuje da trajno ne koristi nekretninu) a na temelju podataka očitanja mjernih uređaja za potrošnju električne energije, pitke vode ili na drugi način davatelj javne usluge nepobitno utvrdi da korisnik javne usluge ipak koristi ne nekretninu;
	3. kad odlaže otpad pored spremnika;
	4. kad u spremnik za reciklabilni otpad odlaže otpad druge vrste od one koja se smije odlagati u taj spremnik sukladno dobivenim uputama;
	5. kad u spremnik za miješani komunalni otpad ili u spremnik za biootpad odlaže opasne tvari, problematični otpad ili otpad koji se može reciklirati, a koji nije prikladan za odlaganje u spremnik za biootpad, odnosno spremnik za miješani komunalni otpad;
	6. kad ošteti ili uništi spremnik za otpad;
	7. kad odjavi javnu uslugu, a dokazano je da se nekretnina koristi; ili se nekretnina ne koristi, a nije dostavljen dokaz – obračun potrošnje vode ili obračun električne energije odabranog isporučitelja;
	8. kad odbacuje otpad nepropisno u okoliš ili na javne površine;
	9. kad spaljuje otpadne materijale na otvorenom, osim, ako se radi o čistom otpadnom papiru za potpalu, otpadnom drvu koje nije tretirano nikakvim opasnim tvarima ili drugom osušenom otpadnom biljnom materijalu pogodnom za loženje.
2. Kad više korisnika javne usluge koristi zajednički spremnik, nastalu obvezu plaćanja ugovorne kazne, u slučaju kad se ne utvrdi odgovornost pojedinog korisnika javne usluge, snose svi korisnici javne usluge koji koriste zajednički spremnik, sukladno udjelima u korištenju zajedničkog spremnika.
3. Davatelj javne usluge neće naplatiti ugovornu kaznu, već će izdati pisanu opomenu ako procijeni da korisnik javne usluge nije postupio u namjeri počinjenja prekršaja, već je prekršaj počinjen zbog neinformiranosti korisnika.
4. Iznos ugovorne kazne određen za pojedino postupanje korisnika mora biti razmjeran troškovima uklanjana posljedica takvog postupanja i utvrđuje se u iznosu godišnje cijene obvezne minimalne javne usluge obračunate korisniku.

**Članak 24.**

(1)Djelatnici davatelja usluge utvrđuju je li korisnik usluge postupio protivno Ugovoru, odnosno je li Korisnik usluge dužnik plaćanja ugovorne kazne.

(2)Odredbe o ugovornoj kazni navedene u Tablici 1. sadrže popis postupaka čijim izvršenjem korisnik usluge postupa protivno Ugovoru,

Tablica 1.

|  |  |
| --- | --- |
| **Postupanje protivno Ugovoru** | **Opis postupaka za utvrđivanje postupanja protivno ugovoru** |
| Korisnik usluge rukuje s spremnikom na način koji za posljedicu ima oštećenje istoga | Opažanje djelatnika davatelja usluge, fotozapis, videozapis s kamera koje je postavio Grad Delnice |
| Korisnik usluge u spremnik sabija otpad pa nije moguće gravitacijsko pražnjenje otpada | Opažanje djelatnika davatelja usluge, videozapis s kamera koje je postavio Grad Delnice/fotozapis  |
| Korisnik usluge odlaže problematični otpad/opasni otpad u spremnike za miješani komunalni otpad, biootpad ili druge spremnike namijenjene reciklabilnom otpadu | Opažanje djelatnika davatelja usluge, videozapis s kamera koje je postavio Grad Delnice , fotozapis  |
| Korisnik usluge odlaže animalni otpad u spremnike za MKO, biootpad ili u spremnike za reciklabilni otpad | Opažanje djelatnika davatelja usluge, videozapis s kamera koje je postavio Grad Delnice, fotozapis |
| Poklopac ugovorenog spremnika za miješani komunalni otpad ne može se u potpunosti zatvoriti zbog odložene veće količine otpada od volumena spremnika | Opažanje djelatnika davatelja usluge, videozapis s kamera koje je postavio Grad Delnice, fotozapis |
| Korisnik usluge koji nije kućanstvo odlaže proizvodni otpad u spremnike za komunalni otpad | Opažanje i fotozapis djelatnika davatelja usluge |
| Korisnik usluge koji nije kućanstvo u Izjavi je naveo da pripada kategoriji korisnika koji je kućanstvo | Opažanje djelatnika davatelja usluge, izjave svjedoka, pribavljanje dokumentacije nadležnih tijela |
| Korisnik usluge odlaže miješani komunalni otpad u spremnike za reciklabilni otpad ili u spremnike za biootpad | Opažanje i fotozapis djelatnika davatelja usluge |
| Korisnik usluge nije razvrstao reciklabilni komunalni otpad u spemnicima sukladno namjeni istoga | Opažanje djelatnika davatelja usluge uz fotodokumentaciju |

**XVI. OPĆI UVJETI UGOVORA S KORISNICIMA JAVNE USLUGE**

**Članak 25.**

Opći uvjeti Ugovora s korisnicima javne usluge sadržani su u Prilogu 1. ove Odluke i čine njen sastavni dio.

**XVII. PRIJELAZNE I ZAVRŠNE ODREDBE**

**Članak 26.**

Nadzor nad provedbom ove Odluke provodi nadležni inspektor te komunalni redar, sukladno odredbama Odluke o komunalnom redu i drugih akata Grada Delnica kojima se regulira postupanje s otpadom.

 **Članak 27.**

Davatelj javne usluge može s Fondom za zaštitu okoliša i energetsku učinkovitost o financiranju troškova usluge prikupljanja reciklabilnog otpada koji se sastoji pretežito od otpadne ambalaže

 **Članak 28.**

Stupanjem na snagu ove Odluke prestaje važiti Odluka o načinu pružanja javne usluge prikupljanja miješanog komunalnog otpada i biorazgradivog komunalnog otpada objavljena u (Službenim novinama Grada Delnica br. 1/18, 5/19, 10/19).

 **Članak 29.**

Ova Odluka stupa na snagu osmog dana od dana objave u (“Službenim novinama Grada Delnica).

**GRADSKO VIJEĆE GRADA DELNICA**

**Predsjednica**

Ivana Pečnik Kastner

Ž

**Prilog:** Opći uvjeti Ugovora

PRILOG 1

**OPĆI UVJETI UGOVORA O KORIŠTENJU JAVNE USLUGE SAKUPLJANJA KOMUNALNOG OTPADA NA PODRUČJU GRADA DELNICA**

(u daljnjem tekstu: Opći uvjeti)

**1. Uvodne odredbe**

**Članak 1.**

Definicije i pojmovi korišteni u ovim Općim uvjetima odgovaraju definicijama i pojmovima korištenim u Odluci o načinu pružanja javne usluge sakupljanja komunalnog otpada na području Grada Delnica.

Ovim Općim uvjetima utvrđuju se međusobni odnosi davatelja usluge i korisnika usluge koji proizlaze iz Ugovora odnosno pružanja javne usluge prikupljanja miješanog komunalnog otpada i biorazgradivog komunalnog otpada od strane davatelja usluge korisniku usluge na području pružanja javne usluge (u daljnjem tekstu: Odluka).

***2. Primjena Općih uvjeta***

**Članak 2.**

Ovi Opći uvjeti primjenjuju se na sve korisnike usluga koji zaključe Ugovor s davateljem usluge.

**Članak 3.**

Opći uvjeti su sastavni dio Ugovora.

Korisnik usluge je upoznat sa sadržajem ovih Općih uvjeta i pristaje na njihovu primjenu.

***3. Ugovaranje javne usluge***

**Članak 4.**

Korisnici usluge javnu uslugu ugovaraju sklapanjem Ugovora u skladu s Odlukom o načinu pružanja javnih usluga skupljanja miješanog komunalnog i biorazgradivog komunalnog otpada.

Ugovor se smatra sklopljenim:

* 1. kad korisnik usluge dostavi davatelju usluge Izjavu ili
	2. prilikom prvog korištenja javne usluge ili zaprimanja na korištenje spremnika za primopredaju komunalnog otpada u slučaju kad korisnik usluge ne dostavi davatelju usluge Izjavu.

Sklapanjem Ugovora korisnik usluge pristaje na primjenu odredbi ovih Općih uvjeta. Ugovori s korisnicima usluge zaključuju se na neodređeno vrijeme.

**Članak 5.**

Cijena javne usluge utvrđuje se cjenikom javne usluge kojeg donosi i mijenja davatelj usluge u skladu s odredbama Odluke.

Korisnik usluge je dužan plaćati cijenu javne usluge utvrđenu cjenikom javne usluge.

**Članak 6.**

Cijenu javne usluge korisnici usluge plaćaju na temelju računa koji im davatelj usluge ispostavlja jednom mjesečno, kad nastaje obveza plaćanja. Korisnik se obvezuje podmiriti račun do roka utvrđenog na računu. U slučaju zakašnjenja zaračunavaju se zakonske zatezne kamate u skladu s propisima.

 Na zahtjev korisnika davatelj usluge će dostaviti e-račun preko Internet bankarstva banke korisnika, ukoliko je korisnik usluge tako dogovorio.

Korisnik usluge nije ovlašten vršiti prijeboj s tražbinama prema davatelju usluge u odnosu na bilo koje moguće protu-potraživanje.

***4. Prava i obveze ugovornih strana***

**Članak 7.**

Davatelj usluge i korisnik usluge imaju prava i obveze utvrđene Odlukom, Ugovorom i ovim Općim uvjetima.

**Članak 8.**

Korisnik usluge (novi korisnik) dužan je 8 (osam) dana prije početka korištenja usluge obavijestiti davatelja usluge o početku korištenja javne usluge.

Davatelj usluge i korisnik usluge sklapaju Ugovor na način utvrđen ovim Općim uvjetima. Radi otklanjanja svake sumnje, pisani oblik ugovora nije pretpostavka nastanka ugovornog odnosa između davatelja usluge i korisnika usluge, a niti pretpostavka valjanosti nastalog ugovora posebice u slučajevima kada se usluga od strane davatelja usluge izvršava, a korisnik usluge neopravdano odbija potpisati Ugovor tj. dostaviti Izjavu.

U slučaju promjena podataka vezanih uz ugovorni odnos koje utječu na međusobne odnose davatelja usluge i korisnika usluge, korisnik je dužan iste prijaviti davatelju usluge pisanim putem najkasnije u roku od 8 (osam) dana od nastanka promjene na bilo koji dokaziv način (e-mail, poštom, fax).

Promjena podataka se podnosi na odgovarajućem obrascu (nalazi se na mrežnim stranicama Davatelja usluge).

Prilikom stjecanja odnosno prestanka statusa korisnika usluge, isti se dokazuje vjerodostojnim ispravama i dokumentacijom.

Svaka promjena koja se prijavljuje važi od datuma prijave te je isključena mogućnost retroaktivnog učinka prijavljene promjene.

Promjena podataka se provodi nakon podmirenja svih dospjelih računa.

**Članak 9.**

Osim u slučaju promjene vlasništva nekretnine te razloga utvrđenog u članku 6. točka 14. (nekretnina koja se trajno ne koristi), korisnik usluge ne može otkazati Ugovor.

**Članak 10.**

Spremnike za odlaganje otpada korisnik usluge u pravilu smješta na svojoj nekretnini.

Iznimno, spremnici mogu biti smješteni i na javnoj površini ili drugoj površini (stambene zgrade) uz suglasnost JLS.

Na dan odvoza otpada korisnik je dužan spremnike postaviti uz rub javne površine, na način da ne ometa promet.

Korisnik usluge dužan je spremnike redovito održavati u ispravnom i funkcionalnom stanju te je odgovoran za svako namjerno oštećenje kao i nestanak. U slučaju otuđenja i oštećenja spremnika za odlaganje otpada, trošak nabave novih snosit će korisnik usluge.

**Članak 11.**

U slučaju dokaza da je oštećenje spremnika za odlaganje otpada uzrokovao davatelj usluge, trošak nabave novog snosit će davatelj usluge, a o čemu se sastavlja zapisnik.

Davatelj usluge je dužan pažljivo rukovati spremnicima za odlaganje otpada, pazeći da se ne oštećuju, a odloženi otpad ne rasipa i onečišćava okolinu. Svako onečišćivanje i oštećenje prouzrokovano skupljanjem i odvozom otpada isti su dužni odmah otkloniti.

Nakon pražnjenja spremnika za odlaganje otpada davatelj usluge je dužan iste vratiti na mjesto na kojem su se nalazili.

***5. Završne odredbe***

**Članak 12.**

Svi dogovori i pravno relevantne izjave ugovornih strana su valjane jedino ako su učinjene u pisanom obliku.

U slučaju nesuglasja ili kontradiktornosti između Ugovora i ovih Općih uvjeta, vrijedit će odredbe Ugovora.

Ako bilo koja odredba Ugovora i/ili Općih uvjeta jest ili postane ništavna, nevaljana ili neprovediva, to neće utjecati na ostatak Ugovora odnosno Općih uvjeta te će se ostale odredbe Ugovora i/ili Općih uvjeta primjenjivati u najvećem mogućem opsegu dozvoljenim zakonom. U tom slučaju, ugovorne strane će bez odgode ponovno utvrditi odgovarajuću odredbu koja će zamijeniti takvu ništavu, nevaljanu ili neprovedivu odredbu.

Prestanak Ugovora ne utječe na njegove odredbe za koje je izričito ili implicitno određeno da stupaju na snagu ili se nastavljaju primjenjivati i nakon prestanka Ugovora.

Ugovorne strane suglasno utvrđuju da će sve eventualne sporove koji proizlaze iz Ugovora ili su u vezi s njime pokušati riješiti mirnim putem, a u protivnom se podvrgavaju odluci stvarno i mjesno nadležnog suda.

**Članak 13.**

Ovi Opći uvjeti mijenjaju se na način koji je određen za njihovo donošenje.

**Članak 14.**

(1)Ovi Opći uvjeti mijenjaju se na način koji je određen za njihovo donošenje.

(2)Ovi Opći uvjeti, kao i sve njihove izmjene i dopune, objavljuju se u Službenom novinama Grada Delnica te na mrežnim stranicama davatelja usluge i Grada Delnica.